Kongen av Bastøy

Kongen av Bastøy er en norsk dramafilm fra 2010 om de tragiske forholdene ved Bastøy skolehjem, en tidligere internatskole og «Opdragelsesanstalt for forsømte Gutter» på øya Bastøy utenfor Horten. Filmen ble regissert av Marius Holst, og manus ble skrevet av Dennis Magnusson og Eric Schmid, basert på et manus av Lars Saabye Christensen og Mette Marit Bølstad. Kongen av Bastøy hadde offisiell premiere 17. desember 2010.

Den internasjonale tittelen er King of Devil's Island, og budsjettet er på 54 millioner kroner. Dette gjør den til den dyreste filmen siden Max Manus som hadde et budsjett på 55 millioner. Filmen ble sett av  tilskuere da den gikk på norske kinoer.«Seier med bismak for team Limbo» Aftenposten 20. august 2011

Filmen vant Amandapris i 2011 for beste norske kinofilm, beste mannlige birolle (Trond Nilssen) og beste musikk (Johan Söderqvist) og har vunnet flere internasjonale filmpriser.

 Handling 
Handlingen i Kongen av Bastøy bygger på historiske hendelser fra det beryktede guttehjemmet i Oslofjorden.En utstilling om Bastøy skolehjem Hovedperson er den 17 år gamle Erling (spilt av Benjamin Helstad) som blir sendt til Bastøy en råkald seinhøst omkring 1915. Der møter han blant andre den jevnaldrende Olav (Trond Nilssen), som har vært ved institusjonen i seks år, den sky og beskjedne Ivar (Magnus Langlete), Øystein (Morten Strøm) og andre «slemme» gutter i brakke C. Guttehjemmet styres med jernhånd av en autoritær Bestyrer (Stellan Skarsgård) og en alkoholisert og hensynsløs husfar Bråthen (Kristoffer Joner). Etter en mislykket flukt og en tragisk hendelse, fører etter hvert Erling og Olav an i et voldsomt opprør mot brutalitet og urettferdighet, og store militære styrker blir satt inn for å gjenvinne ro og orden. 

 Bakgrunnshistorie 
Filmen er en dramatisert gjenfortelling av arbeidet, skolegangen og forholdene ved Bastøy skolehjem og en fri tolkning av det største opprøret der. Det skjedde 20. mai 1915, da mellom 30 og 40 gutter samlet seg om fire kamerater som tidligere hadde rømt. Gutteflokken nektet å arbeide, bevæpnet seg med gårdsredskaper og steiner, kuttet telefonledningen, stjal fyrstikker og sigarer og brente låvebygningen ned. Da lærerne og tre politikonstabler ikke fikk roet opptøyene, men ble drevet mot brygga, ble i alt over hundre bevæpnede marinegaster, blant annet fra panserskipet «Norge», to sjøfly og to undervannsbåter fra orlogsstasjonen i Horten tilkalt. Flere av guttene rømte til skogs. Alle kom seinere til rette. Ifølge ledelsen stod en nylig ankommet «tatergutt», en 18-årig blikkenslagerlærling fra Kristiania, bak uroen. Han ble sammen med tre jevnaldrende hovedmenn framstilt for fengsling etter hendelsene.

Bastøy skolehjem ble drevet med streng disiplin fra 1900 til 1953, men fortsatte virksomheten som verneskole fram til 1970. Lokalene huser i dag Bastøy fengsel.

 Medvirkende 
 Stellan Skarsgård i rollen som Håkon
 Benjamin Helstad i rollen som Erling - C19
 Trond Nilssen i rollen som Olav - C1
 Kristoffer Joner i rollen som Husfar Bråthen
 Magnus Langlete i rollen som Ivar - C5
 Morten Strøm i rollen som Øystein - C9
 Daniel Berg som Johan
 Odin G. Brøderud som Axel - C2
 Magnar Botten i rollen som Lillegutt
 Markus Brustad i rollen som Jan - C10
 Agnar Jeger Holst i rollen som Arne
 Tommy Håland i rollen som Terje - C7
 Richard Safin i rollen som Eirik - C9
 Frank-Thomas H. Andersen i rollen som Bjarne
 Nils-Fredrik Tveter i rollen som Husfar
 Martin Slaatto i rollen som Harald
 Ellen Dorrit Petersen i rollen som Astrid

 Innspillingen 
Kongen av Bastøy er en europeisk samproduksjon. Filmen ble innspilt på location i Estland med omkring hundre statister i gutterollene. Flere bygninger ble reist i forbindelse med produksjonen, deriblant låven som brenner ned, utformet av produksjonsdesigner Janusz Sosnowski og scenograf Kristine Wilhelmsen. Det ble talt 14 språk på settet.

 Priser og nominasjoner 
 Pris  Kategori  Nominert/vinner  Resultat Kanonprisen 2010 Beste regi  Marius Holst   Beste produsent  Karin Julsrud   Beste foto  John Andreas Andersen   Beste klipp     Beste lyddesign  Tormod Ringnes   Beste produksjonsdesign     Filmfestivalen i Gøteborg 2011  Kodak Nordic Vision Award  John Andreas Andersen   Sølvklumpen 2010  Beste norske kinofilm    Amandaprisen 2011 Beste norske kinofilm    Beste mannlige skuespiller  Benjamin Helstad   Beste mannlige birolle  Trond Nilssen   Beste foto  John Andreas Andersen   Beste produksjonsdesign / scenografi     Beste visuelle effekter   og , Storm Studios   Beste musikk     Beste lyddesign  Tormod Ringnes   Folkets Amanda    Filmfestivalen i Hamburg 2011  Publikumsprisen    Lübeck Nordic Film Days NDR Film Prize for Best Feature film    Lübecker Nachrichtens publikumspris   

 Referanser 

 Eksterne lenker 



 Omtale av Kongen av Bastøy hos  Montages.no

Kategori:Norske filmer fra 2010-årene
Kategori:Filmer fra 2010
Kategori:Norske dramafilmer
Kategori:Historiske filmer
Kategori:Filmer basert på virkelige hendelser
Kategori:Amanda for beste norske film
Kategori:Norskspråklige filmer
Kategori:Svenskspråklige filmer
Kategori:Filmer regissert av Marius Holst
Kategori:Amandaprisen 2011
Kategori:Vinnere av Sølvklumpen
Kategori:Filmer med vinnere av Kanonprisen‎
Kategori:Filmer lagt til Østlandet
Kategori:Filmer satt til 1900-tallet